text: Lors pensa qu'il demanderoit
   Son seignor pour quoi tant pensoit,
   Quoi que avenir l'en deüst ;
   Folio48r
   Car moult très volentiers seüst
   Pour quoi estoit si enpensez.
   "Sire," fait il, "se c'ert vo grés,
   Se courroucier ne vous cuidoie,
   PageV02P102
   Volentiers vous demanderoie
   Quel chose enproposée avez.
   Aussi com marvoiez alez.
   Onques ne tenez I chemin,
   Ne au vespre ne au matin.
   Là où nuis vous prent demorez,
   Quelque vile que vous trouvez.
   Moult samblez de cuer à meschief,
   Et ce m'est moult pesant et grief
   Et moult me tome à grant contraire ;
   Car, pour riens que je puisse faire,
   Ne vous puis metre en autre voie.
   Moult volentiers de vous sauroie
   I tant sans plus de vostre afaire,
   En quel pays vous voulez traire.
   Se pieça dit le m'eüssiez,
   Je croi k'orendroit i fussiez,
   Se ce n'est trop loing malement ;
   Car je vous di certainement
   Que moult de voie alé avonmes,
   Et moult petit esloignié sonmes
   Le lieu dont meüns premerains ;
   De ce soiez vous bien certains."
  